登敬亭山南望懷古贈竇主簿
作者：李白
朝代：唐

paragraphs: 敬亭一迴首，目盡天南端。
仙者五六人，常聞此遊盤。
谿流琴高水，石聳麻姑壇。
白龍降陵陽，黃鶴呼子安。
羽化騎日月，雲行翼鴛鸞。
下視宇宙間，四溟皆波瀾。
汰絕目下事，從之復何難。
百歲落半途，前期浩漫漫。
彊食不成味，清晨起長嘆。
願隨子明去，鍊火燒金丹。